השקעות לעצלנים

השקעות לעצלנים: הדרך הפשוטה להשקעה ארוכת־טווח בשוק ההון הוא ספר עיון כלכלי מאת תמיר מנדובסקי, שיצא לאור בהוצאת מצפן בשנת 2021. 

בשנת 2023 עמד הספר בראש רשימת רבי המכר של סטימצקי, ואתר "עברית"; ודורג על ידי "ישראל היום" כאחד משני הספרים הנמכרים ביותר בישראל בשנת 2023.

הספר מתאר גישת השקעה פסיבית בשוק ההון, המבוססת על רכישה עקבית של מוצרים מחקי מדדי מניות רחבים. הספר מבוסס על ההנחה כי השקעה פסיבית קבועה ועקבית, במדדי מניות עולמיים, מגוונים ומובילים, תניב בטווח הארוך את התשואה הגבוהה ביותר, בניכוי דמי הניהול הנמוכים ביותר, ובדחיית תשלומי מס.

הספר נכתב בהשראת ספרו של ג'ון בוגל, "המדריך למשקיע המתחיל", אך מתבסס על שלוש תיאוריות מתחום הכלכלה והכלכלה ההתנהגותית של זוכי פרס הנובל ויליאם שארפ, יוג'ין פאמה ודניאל כהנמן והכלכלן מארק קארהארט .

הספר נמכר ביותר מ-50,000 עותקים, ותורגם לאנגלית ונמכר בשם: "The Lazy Investor: How to Set a Profitable & Hassle-free Investment Portfolio"..

בשנת 2022 הושק הפודקאסט הרשמי של הספר "השקעות לעצלנים", ותוך שנה אחת הפך לפודקאסט המואזן ביותר בישראל.

מבנה הספר
בפתח דבר לספר נכתב כי הספר מיועד למי שמעונין להשקיע, אך לא יודע כיצד. בהמשך, הספר מחולק לחצי תיאורטי ולחצי מעשי. 

בפרקים 1 ו-2 מוסברים מושגי יסוד. בשני הפרקים הבאים מוסבר הצורך להשקיע, גם אצל אלה שאינם מבינים בהשקעות, והמסקנה שאסור להפריע להשקעה לעבוד.

בפרקים 5–6 מוסבר השימוש בקרנות סל המשקיעות במדד רחב (כמו מדד תל אביב 125 או מדד S&P 500).

בפרק 7 מוסבר כיצד לבנות את תיק ההשקעה ולשלב בו גם אגרות חוב ומטבע חוץ.

בפרקים 8–10 מודגם יישום של ההשקעה, באמצעות בחירת בית השקעות, בחירת ניירות ערך ובחירת קופת גמל להשקעה. 

פרק 11 מסביר על יתרונות הטבת מס בהשקעה בקרנות סל המאוגדות באירלנד; ופרק 12, האחרון, מסכם את הספר.

המחבר
תמיר מנדובסקי הוא איש שב"כ לשעבר, יזם, סופר ומשקיע בשוק ההון ובנדל"ן. לפני שכתב את הספר "השקעות לעצלנים" פירסם את רומן המתח "קנטאור" (ידיעות ספרים, 2022, עורך: אמנון ז'קונט) שבמרכזו עלילה ביטחונית רגישה. במהלך שירותו בשב"כ הושפע רבות מאירועי צוק איתן, "שובו אחים" ורצח מוחמד אבו ח'דיר והחליט להתפטר. לאחר מכן עבד כחוקר הונאות בתעשיית הפינטק. לאחר פרסום הספר "השקעות לעצלנים", הקים את חברת "אסיף השקעות", היושבת ברמת גן והוא מנהלה.

הוא בוגר תואר ראשון ותואר שני מהאוניברסיטה העברית, נשוי, אב לבת אחת ומתגורר ברמת גן.

קישורים חיצוניים
 
 
 
 פודקאסט השקעות לעצלנים, באתר ספוטיפיי

הערות שוליים

ספרי עיון בעברית
ספרי 2021